મજા નંબર ત્રણ છે જેમ્સ બૉન્ડની ફિલ્મોને ટક્કર મારે એવાં ગૅજેટ્સ. આસપાસ ફરતા લોકોની ઓળખ આપી દેતા સ્માર્ટ ગૉગલ્સ, સામાન્ય પુસ્તકમાંથી કન્વર્ટ થઈને બની જતું લૅપટૉપ, ટ્રમ્પેટમાંથી બંદૂક, ફિંગરપ્રિન્ટ રેકગ્નિશન સાથેના કારના કાચ, ફિંગરપ્રિન્ટ, રેટિના તથા અવાજ એમ ત્રણ લેયરમાં લૉક કરાયેલી કમ્પ્યુટર ફાઇલ વગેરે. ચોથી મજા છે ઍક્શનમાં ક્રીએટિવિટીની. બીબાંઢાળ મારધાડ હોય તો આખી વાત બોરિંગ થઈ જાય. અહીં ટૉમ ક્રૂઝ એક જાયન્ટ સાઇઝના કાર્ગો પ્લેન સાથે હવામાં લટકતો હોય, આખી કાર સુપર સ્પીડે હવામાં કૂદકો મારે; પણ રિવર્સમાં. ક્યાંક ઈથનના પાત્રના ફાળે આવેલી દિમાગી ટૅક્ટિક પણ જલસો કરાવી દે. જેમ કે એક જ સમયે અલગ-અલગ દિશામાંથી આવનારી બે આફતને રોકવાની હોય ત્યારે ઈથન શું કરે? દોસ્ત અને દુનિયા બન્નેને એકસાથે બચાવવાં હોય ત્યારે ઈથન શું કરે?